ROZHODNUTIE KOMISIE
z 9. januára 2007,
ktorým sa prijíma zoznam inšpektorov a inšpekčných prostriedkov Spoločenstva podľa článku 28 ods. 4 nariadenia Rady (ES) č. 2371/2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu
(2007/166/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 28 ods. 4,
so zreteľom na zoznam inšpektorov a inšpekčných prostriedkov Spoločenstva vymenovaných členskými štátmi,
keďže:
(1)
V článku 6 ods. 2 nariadenia Komisie (ES) č. 1042/2006 zo 7. júla 2006, ktorým sa ustanovujú podrobné pravidlá vykonávania článku 28 ods. 3 a 4 nariadenia Rady (ES) č. 2371/2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (2), sa ustanovuje, že na základe oznámení členských štátov Komisia do 31. decembra 2006 prijme zoznam inšpektorov, inšpekčných plavidiel a inšpekčných leteckých a iných prostriedkov Spoločenstva, ktorí sú oprávnení vykonávať inšpekcie v súlade s článkom 28 ods. 4 nariadenia (ES) č. 2371/2002.
(2)
Je preto potrebné prijať zoznam inšpektorov a inšpekčných prostriedkov Spoločenstva stanovených v článku 28 ods. 4 nariadenia (ES) č. 2371/2002.
(3)
Opatrenia ustanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
ROZHODLA TAKTO:
Jediný článok
Zoznam osôb a inšpekčných prostriedkov v prílohe sa prijíma ako zoznam inšpektorov a inšpekčných prostriedkov Spoločenstva, ktorí sú oprávnení vykonávať inšpekcie podľa článku 28 ods. 4 nariadenia (ES) č. 2371/2002.
V Bruseli 9. januára 2007